open-index/open-wikipedia-markdown huggingface dataset:
הילל מנוח

**הילל מנוח** (רומנית: **Hillel Manoah**; 1797–1862) היה בנקאי, נדבן ומהפכן יהודי רומני מבוקרשט.

## קורות חיים
הילל מנוח, יהודי בן העדה הספרדית של ולאכיה ומנהיגה, היה בנקאי עשיר תושב בוקרשט, ולאכיה. מעמדו הרם (היה קונסול כבוד של האימפריה העות'מאנית) ועושרו הפכו אותו למקובל מאוד בחוגי השלטון ובן-בית אצל השליט. הוא סייע, לצידו של דוויצ'ון באלי, למהפכנים הרומנים של ולאכיה בשנת 1848 במימון, בתעמולה ובקריאה אל יהודי ולאכיה כדי שיתמכו במהפכת 1848 (ולאכיה). מנוח, באלי והציירים ברבו איסקובסקו וקונסטנטין דניאל רוזנטל היו חלק מהנהגת המהפכה וגם נפגעו בהתאם לאחר כישלונה. בתקופת המהפכה, הילל מנוח היה היהודי הראשון אי פעם שהגיע למעמד של חבר במועצת העיר בוקרשט ואחריו הגיע גם שותפו לעסקים, הבנקאי סולומון חלפון. לאחר כישלון המהפכה יצא לגלות לכמה שנים, אך חזר במהרה.

הילל הקים בנק יחד עם אחיו, הסיטונאי לאון מנוח. כבנקאי סייע מנוח לאוצר המדינה בהלוואות (מדובר במיליונים) שהעניק בשנים 1833, 1835, 1836, 1839 ו-1850. על פעילותו הבנקאית קיבל הילל מנוח את תואר "בנקאי החצר" והיתר לחבוש מצנפת ועליה סמל השולטן.

שני בניו של הילל מנוח ייסדו, בברכת אביהם, את **פרס הילל**, המוענק על ידי אוניברסיטת בוקרשט, פרס שהתחיל עם מענק של 100,000 ליי והתפתח ל-270,000 לאי זהב בשנת 1893. הוא גם ייסד ענפי תעשייה משגשגים.

להילל מנוח היו שני בנים ושש בנות - הבנים, עמנואל ויצחק, המשיכו את עסקי אביהם עד שיצחק נפטר בגיל 33 ואז נשאר רק עמנואל בעסק.

## הערות שוליים

## לקריאה נוספת
* Contribuția evreilor din România la cultură și civilizație - Editura Hasefer, București, 2004, 
* Evreii din România - breviar biobibliografic - Editura Hasefer, București, 2008.

## קישורים חיצוניים
* ITINERARIU SEFARD DIN IMPERIUL OTOMAN IN TARILE ROMANE - Hillel B. Manoach / Manoach Hillel 1795/7-1862 

קטגוריה:בנקאים יהודים רומנים
קטגוריה:נדבנים יהודים רומנים
קטגוריה:מהפכנים רומנים
קטגוריה:פוליטיקאים יהודים רומנים
קטגוריה:יהודים ספרדים ברומניה
קטגוריה:דיפלומטים עות'מאנים
קטגוריה:נציגים קונסולרים יהודים בתקופה העות'מאנית
קטגוריה:מהפכנים יהודים
קטגוריה:ילידי 1797
קטגוריה:רומנים שנפטרו ב-1862
מדליות במשחקים האולימפיים

ספירה כוללת של המדליות באולימפיאדות הקיץ משנת 1896 ועד 2024. הספירה אינה כוללת את משחקי אולימפיאדת אתונה (1906), אשר אינם מוכרים עוד על ידי הוועד האולימפי הבינלאומי כמשחקים רשמיים.

הטבלה ממוינת לפי מספר מדליות הזהב שכל ועד אולימפי לאומי זכה בהן. מספר מדליות הכסף נלקח גם כן בחשבון אחרי מדליות הזהב, ולאחריהן נלקח מספר מדליות הארד. אם כמה מדינות עדיין משתוות בסך כל המדליות, הן ימוינו בסדר אלפביתי בהתאם לקוד המדינה לפי הוועד האולימפי הבינלאומי. שיטת מיון זו זהה לשיטה בה משתמשים הוועדות המארגנות של המשחקים, הוועד האולימפי הבין-לאומי, התאחדות האתלטיקה הבינלאומית, ה-BBC. אולם, רשתות החדשות האמריקאית כמו NBC, CNN ו-AP משתמשים בשיטה של ספירה כוללת תחילה ואחר כך זהב, כסף, וארד.

## מדליות באולימפיאדות הקיץ לפי מדינות
:*עודכן לאחר [[אולימפיאדת פריז (2024)]]*
;מקרא

## מדליות באולימפיאדות החורף לפי מדינות
:*עודכן לאחר [[אולימפיאדת מילאנו – קורטינה (2026)]]*
;מקרא

## ספורטאים שזכו במספר מדליות הזהב הרב ביותר במשחקים האולימפיים (קיץ וחורף)
בטבלה זו שמותיהם של הספורטאים שזכו בלפחות שש מדליות זהב במשחקים האולימפיים, קיץ וחורף.

## ראו גם
*המשחקים האולימפיים

## לקריאה נוספת
* מוטי בסוק, **המשחקים האולימפיים אתונה - טוקיו (1896–2020)**, ספרי ניב, 2020

## קישורים חיצוניים
* הוועד האולימפי הבינלאומי

## ביאורים

## הערות שוליים

*
קטגוריה:מדליות באולימפיאדות
מרדכי בורשטיין

הרב **מרדכי (מוטיל) בורשטיין** (אנגלית: **Mordehai Burstein**; 1922 – מאי 2005) היה פעיל ציוני, ראש מחלקת עליית הנוער ברומניה ואסיר ציון.

## ביוגרפיה
נולד בידניץ, בסרביה, בנו של הרב דב בער בורשטיין, שהיה רב העיר בוטושאן ואב בית דין רבני בתל אביב. את נעוריו עבר בידניץ, בוטושאן וגאלאץ.

בורשטיין התיישב בבוקרשט ולימד עברית בבית הספר הספרדי. עבד ב"החלוץ" כמדריך וכמבקר ואחר כך כראש מחלקת עליית-הנוער ברומניה. בתפקידו זה ארגן את יציאתם לאפלדורן בהולנד, של כ-450 בני נוער, באוגוסט 1947.

במהלך שואת יהודי רומניה נלקח לעבודת כפייה במחנה עבודה, שם עסק בייצור אבני חצץ אשר שימשו את הצבא הנאצי.

במאי 1951 נעצר על ידי המשטר הקומוניסטי, ובמשפטי בוקרשט נידון למאסר, שממנו השתחרר ב-1955. לאחר שהשתחרר התחתן עם עדינה לבית ריינהרץ. לבני הזוג נולדה בת. ב-1959 נעצר שוב ונחקר בעינויים. הוא נידון למאסר בנובמבר 1959. ב-1962, במסגרת הסכם בין ממשלת ישראל לממשלת רומניה, עלה לישראל והתיישב בירושלים. מאז בחר לא לצאת מגבולות מדינת ישראל.

לאחר שעלה ארצה, סיים את לימודיו באוניברסיטה העברית, עבד תקופה ארוכה כמורה וכמנהל בית ספר, וכן כשדרן בתחנת הרדיו "קול ציון לגולה", שם היה לו מדור שבועי בשפה הרומנית בנושאי פרשת השבוע, תרבות ודת בישראל. הוא שימש כרב הקהילה הרומנית בירושלים. הדריך נערים לקראת בר המצווה שלהם.

הרב בורשטיין עסק גם בגיור. לאחר שגייר בארץ אישה, הופתע לגלות כי היא בתו של אחד מחוקריו ברומניה.

בארץ נולדו לו שני ילדים נוספים. נפטר בירושלים ביום י"א באייר תשס"ה ונקבר בהר המנוחות.

אחותו הייתה נשואה לרב מנחם קוה דב שפרן, בנו של הרב בצלאל זאב שפרן ואביהם של הרב יגאל שפרן והאלוף עמי שפרן.

## ספרים וחוברות שהוציא
* פירוש ברומנית על פרקי אבות א' וב'
* פירוש ברומנית על מגילת אסתר
* חוברת על הוראת טעמי המקרא
* חוברת להוראת העברית

## לקריאה נוספת
* "נוכחויות רבניות במרחב הרומני", מאת ברוך טרקטין ולוציאן-זאב הרשקוביץ', הוצאת HASEFER, בוקרשט 2008 

## קישורים חיצוניים

* 

קטגוריה:אסירי ציון ברומניה
קטגוריה:רבני הציונות הדתית בישראל
קטגוריה:רבנים רומנים
קטגוריה:ישראלים ילידי רומניה 
קטגוריה:עולים בשנות ה-1960
קטגוריה:מורשעים בעבירות על רקע אידאולוגי ברומניה
קטגוריה:פעילים ציונים ברומניה
קטגוריה:בוגרי האוניברסיטה העברית בירושלים
קטגוריה:יהודים הקבורים בהר המנוחות
קטגוריה:קורבנות עינויים ישראלים
קטגוריה:ישראלים שנולדו ב-1922
קטגוריה:ישראלים שנפטרו ב-2005
קטגוריה:פרשני מגילת אסתר
אוסקר אוסטארי

**אוסקר אלפרדו אוסטארי** (בספרדית: **Óscar Alfredo Ustari**; נולד ב-3 ביולי 1986) הוא כדורגלן ארגנטינאי המשחק בעמדת השוער בקבוצת אינטר מיאמי.

## ביוגרפיה
אוסקר אוסטארי גדל בקבוצת הנוער של אינדפנדיינטה לצד פביאן אסמאן שהיה מחליפו. הוא ערך את הופעת הבכורה שלו במדי קבוצת אינדפנדיינטה ב-16 באוקטובר 2005, בניצחון 2 - 0 על ניואל'ס אולד בויס. הוא התבלט כאחד השוערים הטובים בליגת העל הארגנטינאית, ובסופו של דבר עבר לחטאפה בקיץ 2007 תמורת 10 מיליון אירו. בחטאפה הוא נאלץ להתמודד על מקום בהרכב עם רוברטו אבונדנסיירי, עמיתו לנבחרת ארגנטינה, אך לאחר ניסיון השאלה של הנהלת חטאפה הוחלט להשאירו במועדון.

אוסטארי היה שותף לזכייתה של נבחרת ארגנטינה עד גיל 20 בגביע העולם לנוער בשנת 2005. הוא נכלל בסגל הנבחרת למונדיאל 2006 וזכה לזימונים לסגל על ידי מרסלו בייאלסה עוד בטרם ערך את הופעת הבכורה שלו במדי אינדפנדיינטה.

אוסטארי ערך את הופעת הבכורה במדים הלאומיים במשחק הידידות מול נבחרת נורווגיה ב-22 באוגוסט 2007. הוא היה השוער הראשון של ארגנטינה במשחקים האולימפיים לצדו של סרחיו רומרו, עד שנפצע במשחק רבע הגמר. בעקבות הפציעה הוא נעדר מהמגרשים למשך שמונה חודשים. ארגנטינה המשיכה וזכתה במדליית הזהב.

## תארים
;בוקה ג'וניורס
* הגביע הארגנטינאי: 

;פצ’וקה
* ליגת העל המקסיקנית: 2022

;אינטר מיאמי
* מגן האוהדים: 2024

;נבחרת ארגנטינה
* גביע העולם עד גיל 20: 
* מדליית זהב אולימפית: 2008

## קישורים חיצוניים

קטגוריה:כדורגלנים ארגנטינאים
קטגוריה:שוערי כדורגל ארגנטינאים
קטגוריה:כדורגלני אינדפנדיינטה
קטגוריה:כדורגלני חטאפה
קטגוריה:כדורגלני בוקה ג'וניורס
קטגוריה:כדורגלני אלמריה
קטגוריה:כדורגלני סנדרלנד
קטגוריה:כדורגלני ניואל'ס אולד בויס
קטגוריה:כדורגלני אטלס
קטגוריה:כדורגלני ליברפול מונטווידאו
קטגוריה:כדורגלני פצ'וקה
קטגוריה:כדורגלני אאודקס איטליאנו
קטגוריה:כדורגלני אינטר מיאמי
קטגוריה:כדורגלני נבחרת ארגנטינה
קטגוריה:כדורגלני מונדיאל 2006
קטגוריה:כדורגלנים באולימפיאדת בייג'ינג (2008)
קטגוריה:אלופים אולימפיים ארגנטינאים: כדורגל
קטגוריה:ספורטאים ארגנטינאים בספרד
קטגוריה:ספורטאים ארגנטינאים באנגליה
קטגוריה:ספורטאים ארגנטינאים במקסיקו
קטגוריה:ספורטאים זרים באורוגוואי
קטגוריה:ספורטאים זרים בארצות הברית
קטגוריה:ארגנטינאים שנולדו ב-1986
אבר באנגה

**אבר מקסימיליאנו דויד באנגה** (בספרדית: **Ever Maximiliano David Banega**; נולד ב-29 ביוני 1988 ברוסאריו) הוא כדורגלן ארגנטינאי המשחק בעמדת הקשר המרכזי בניואל'ס אולד בויס מליגת העל הארגנטינאית ובנבחרת ארגנטינה.

## ביוגרפיה
בנגה גדל בקבוצת הנוער של בוקה ג'וניורס, וזומן לקבוצה הבוגרת בגיל 18. כבר בעונתו הראשונה בליגת העל הארגנטינאית (2007) הוא תפס מקום קבוע בהרכב של בוקה ג'וניורס. בנגה התבלט בזכות משחקו הנוקשה, שליטה בכדור וראיית משחק. הוא זכה לקרדיט נוסף בזכות הצטיינותו באליפות אמריקה הדרומית לנבחרות צעירות שנערך בינואר 2007 בפרגוואי, וכן הזכייה של נבחרת ארגנטינה הצעירה במונדיאל הנוער שנערך בקנדה.

הוא זכה להתעניינות מצד מועדונים אחדים באירופה, ובינואר 2008 הועבר לוולנסיה הספרדית תמורת 18 מיליון אירו. בעונתו הראשונה שם נאלצה ולנסיה להיאבק בתחתית הליגה, ובאוגוסט 2008 הוחלט להשאיל אותו לאתלטיקו מדריד בגלל קשיי ההתאקלמות. בסיום עונת ההשאלה הוא חזר לוולנסיה. ב-31 בינואר 2014 הושאל לניואל'ס אולד בויס עד סוף העונה.

בקיץ 2014 עבר לסביליה. הוא זכה עם סביליה פעמיים ברציפות בליגה האירופית. הוא היה לשחקן המצטיין של גמר הליגה האירופית 2015, בו גברה סביליה 3-2 על דניפרו, ופתח בהרכב גם בניצחון 3-1 על ליברפול בגמר הליגה האירופית 2016. ב-6 ביולי 2016 חתם לשלוש שנים באינטר מילאנו. ב-3 ביולי 2017 חזר לסביליה.
ב-26 בינואר 2020 פורסם שיעבור לקבוצת אל-שבאב ריאד מערב הסעודית בסוף עונת 2019/2020. ב-21 בינואר 2024 חזר לניואל'ס אולד בויס.

באנגה היה בסגל הנבחרת האולימפית של ארגנטינה שזכתה במדליית הזהב באולימפיאדת בייג'ינג, אך לא הרבה לשחק בגלל התחרות על מקום בהרכב עם שחקנים בכירים כגון חאבייר מסצ'ראנו ופרננדו גאגו.

## תארים
;בוקה ג'וניורס
* גביע ליברטדורס: 2007

;ולנסיה
* גביע המלך הספרדי: 2007/2008

;סביליה
* הליגה האירופית: 2014/2015, 2015/2016, 2019/2020
;נבחרת ארגנטינה
* מונדיאל הנוער: (2007)
* מדליית זהב באולימפיאדת בייג'ינג: (2008)

## קישורים חיצוניים

קטגוריה:כדורגלנים ארגנטינאים
קטגוריה:קשרי כדורגל ארגנטינאים
קטגוריה:רוסאריו: כדורגלנים
קטגוריה:כדורגלני בוקה ג'וניורס
קטגוריה:כדורגלני ולנסיה
קטגוריה:כדורגלני אתלטיקו מדריד
קטגוריה:כדורגלני ניואל'ס אולד בויס
קטגוריה:כדורגלני סביליה
קטגוריה:כדורגלני אינטר מילאנו
קטגוריה:כדורגלני א-שבאב (ריאד)
קטגוריה:כדורגלני נבחרת ארגנטינה
קטגוריה:כדורגלנים באולימפיאדת בייג'ינג (2008)
קטגוריה:כדורגלני קופה אמריקה 2011
קטגוריה:כדורגלני קופה אמריקה 2015
קטגוריה:כדורגלני קופה אמריקה 2016
קטגוריה:כדורגלני מונדיאל 2018
קטגוריה:אלופים אולימפיים ארגנטינאים: כדורגל
קטגוריה:ארגנטינאים שנולדו ב-1988
מתיאס קהאיס

**מתיאס קהאיס** (בספרדית: **Matías Cahais**; נולד ב-24 בדצמבר 1987) הוא כדורגלן ארגנטינאי המשחק בעמדת הבלם.

## קריירה
קהאיס הוא יליד מורון, מחוז בבואנוס איירס. הוא נחשב לאחד הבלמים הצעירים המבטיחים בארגנטינה. הוא ערך את הופעת הבכורה בקבוצה הבוגרת של בוקה ג'וניורס ב־25 ביוני 2005 במשחק מול קילמס.
הוא הרשים במהלך אליפות דרום אמריקה לנבחרות צעירות והיה קפטן הנבחרת אשר זכתה בגביע העולם לנוער שנערך בקנדה במהלך החודשים יולי-אוגוסט.
בינואר 2008 הושאל קהאיס לקבוצת חרונינגן מצמרת הליגה ההולנדית עם אפשרות לרכישתו בסוף העונה תמורת 2 מיליון אירו. קהאיס נימק את החלטתו לחתום בקבוצה בכך שהוא רוצה להתקדם באיטיות בקריירה האירופאית שלו במקום להסתכן בישיבה על הספסל בקבוצות צמרת מרחבי היבשת.

ב-2009 הושאל לקבוצה חימנסיה חוחוי מליגת המשנה הארגנטינאית. לאחר כמה זמן הושאל לראסינג קלוב. ב-2010 הפך לשחקן קבוע במועדון.

## תארים
*בוקה ג'וניורס - גביע סודאמריקנה (2006), ליברטדורס (2007)
*נבחרת ארגנטינה - גביע העולם לנוער (2007)

## קישורים חיצוניים

קטגוריה:בלמי כדורגל ארגנטינאים
קטגוריה:כדורגלנים ארגנטינאים
קטגוריה:כדורגלני בוקה ג'וניורס
קטגוריה:כדורגלני חרונינגן
קטגוריה:כדורגלני חימנסיה חוחוי
קטגוריה:כדורגלני ראסינג קלוב
קטגוריה:כדורגלני אוניברסידד קאתוליקה
קטגוריה:כדורגלני אינדפנדיינטה מדיין
קטגוריה:כדורגלני וראקרוס
קטגוריה:כדורגלני אולימפו
קטגוריה:ארגנטינאים שנולדו ב-1987
נרי קרדוסו

**נרי ראול קרדוסו** (בספרדית: **Neri Raúl Cardozo**; נולד ב-8 באוגוסט 1986 בגודוי קרוז, מחוז מנדוזה, ארגנטינה) הוא כדורגלן עבר ארגנטינאי.

## קריירה
### בוקה ג'וניורס
קרדוסו ערך את הופעת הבכורה ב-16 בפברואר 2004, במשחק מול חימנסיה לה פלאטה כשהוא בסך הכול בן 17. בעונתו הראשונה סיים עם 4 שערים, ולמרות גילו הצעיר השתלב במהרה בהרכב הקבוצה תוך כדי שהוא סוחט מחמאות מאנשי מקצוע בארגנטינה. יחד עם בוקה זכה קרדוסו בשתי אליפויות (אפרטורה 2005, קלאוסורה 2006), שני גביעי סוד-אמריקנה (2004, 2005) ובשני גביעי רה-קופה סוד-אמריקנה (2005, 2006).

### נבחרת ארגנטינה

קרדוסו היה שותף לזכיית הנבחרת הצעירה של ארגנטינה בגביע העולם בכדורגל עד גיל 20 ב-2005, יחד עם ליונל מסי וסרחיו אגוארו.
הוא זומן על ידי מאמן הנבחרת אלפיו באסילה לסגל נבחרת ארגנטינה המורכבת משחקני הליגה המקומית המתכוננת לקופה אמריקה שייערך בקיץ בוונצואלה. הוא ערך את הופעת הבכורה שלו במדי הנבחרת במשחק הידידות מול צ'ילה ב- 18 באפריל 2007.

## תארים
### בוקה ג'וניורס
* אליפות ארגנטינה - 2 (אפרטורה 2005, קלאוסורה 2006)
* גביע ליברטדורס - 1 (2007)
* גביע סוד אמריקנה - 2 (2004, 2005)
* גביע רה-קופה סוד אמריקנה - 2 (2005, 2006)
;ראסינג קלוב
* אליפות ארגנטינה: 2018/2019

### נבחרת ארגנטינה
* גביע העולם בכדורגל עד גיל 20 - 1 (2005)

## קישורים חיצוניים

קטגוריה:כדורגלנים ארגנטינאים
קטגוריה:קשרי כדורגל ארגנטינאים
קטגוריה:כדורגלני בוקה ג'וניורס
קטגוריה:כדורגלני צ'יאפס
קטגוריה:כדורגלני מונטריי
קטגוריה:כדורגלני קרטרו
קטגוריה:כדורגלני ראסינג קלוב
קטגוריה:כדורגלני דפנסה וחוסטיסיה
קטגוריה:כדורגלני נבחרת ארגנטינה
קטגוריה:ארגנטינאים שנולדו ב-1986
אי הפיל

**אי הפיל** או **אלפנט** (בספרדית: **Elephant-insulo**; באנגלית: **Elephant Island**) הוא אי הררי מכוסה קרחונים באוקיינוס הדרומי, ליד חופי אנטארקטיקה, ושייך לקבוצת איי שטלנד הדרומיים. האי נידח, אינו מיושב ואין עליו מקורות מחייה. מיקומו כ-1,290 ק"מ דרומית מערבית מג'ורג'יה הדרומית, 940 ק"מ דרומית מאיי פוקלנד ו-890 ק"מ דרומית מזרחית מכף הורן. האי נתגלה בסביבות 1821 על ידי אדוארד ברנספילד. המדינות ארגנטינה, צ'ילה והממלכה המאוחדת, טוענות לבעלות על האי.

## גאוגרפיה
לאי צורה הדומה לראש של פיל ומכאן כנראה שמו. ציר האורך של האי הוא ממזרח למערב, והנקודה הגבוהה בו היא 852 מטר. מלבד כמה רצועות חוף, מכוסה כל האי בקרחונים. אין באי צמחייה או בעלי חיים אם כי ניתן לעיתים למצוא על חופיו כלבי ים או פינגווינים. בשל מזג האוויר הסוער בסביבה, ובהיעדר מפרץ טבעי, לא התיישבו בו בני אדם מעולם. זאת למרות מיקומו הנוח לדיג, ציד לווייתנים והקמת תחנה מדעית.

## המשלחת של ארנסט שקלטון
אי הפיל התפרסם כאשר הגיעה אליו המשלחת הטראנס-אנטארקטית האימפריאלית של סר ארנסט שקלטון ושהתה בו למעלה מארבעה חודשים עד שחולצה ב-30 באוגוסט 1916. במשך תקופה זו שהה הצוות בסירות הצלה שהוסבו למגורים מאולתרים, וניזון מכלבי ים ופינגווינים שצדו.

היחלצותו של מגלה הארצות ארנסט שקלטון מאנטארקטיקה ב-1916 נחשבת לאחת המופלאות ביותר. משלחתו בת 28 האנשים ניסתה לחצות את יבשת אנטארקטיקה דרך הקוטב הדרומי, אך כותרה בקרח בים וודל שבאוקיינוס הדרומי, ושרדה בתנאים קשים כשנה. לאחר שלחץ הקרחונים ריסק את ספינתם אנדיורנס, הם ערכו מסע במזחלות קרח ובשלוש סירות הצלה עד שהגיעו לאי הפיל. בהבינו שאין סיכוי שספינה תחלוף במקום נידח זה, החליט שקלטון לצאת למסע חילוץ. הוא השאיר באי את סגנו פרנק ויילד ו-21 אנשים, והוא וחמישה ספנים נוספים הפליגו בג'יימס קיירד, סירת הצלה באורך שבעה מטרים, לעבר איי ג'ורג'יה הדרומית, מרחק 1,290 ק"מ, כדי להשיג עזרה. תנאי מזג האוויר היו איומים וברשותם היו רק סקסטנט וכרונומטר לניווט. לאחר שנקלעו לסופה אדירה נשברה הסירה, והם נחתו בחלק הדרומי של ג'ורג'יה הדרומית וחצו את רכס הרי האי, תשושים וללא ציוד, במסע שגם מטפסים מקצועיים מצאו מאוחר יותר מאתגר מאוד. לאחר שהגיע לתחנת ציד הלווייתנים שבאי, ניסה שקלטון לחלץ את שאר 22 אנשיו מאי הפיל בעזרת מספר ספינות, ורק בניסיון הרביעי, שבו גויסה ספינת גרר צ'יליאנית, חולצו כולם ללא פגע, 22 חודשים לאחר תחילת המסע מארגנטינה.

## גלריה

File:LaunchingTheJamesCaird2.jpg|יציאתה של הסירה "ג'יימס קיירד" אל עבר איי ג'ורג'יה הדרומית.
File:AllSafeAllWell.jpg|אנשי המשלחת שנשארו על אי הפיל נפרדים מהסירה "ג'יימס קיירד" עליה שאקלטון ועוד חמישה, ביציאתם למסע החילוץ לאיי ג'ורג'יה הדרומית.
File:Elephant_island_party.jpg|הקבוצה שנשארה באי הפיל. מאחוריהם הסירה ההפוכה שהוסבה לבקתת מחסה.
File:James caird voyage1.PNG| מסעו של שקלטון בסירה מאי הפיל לאיי ג'ורג'יה הדרומית


## קישורים חיצוניים

[250px|שמאל|ממוזער|איי שטלנד הדרומיים ו[מעבר דרייק]]

פיל
קטגוריה:איים לא מיושבים
קטגוריה:המשלחת הטראנס-אנטארקטית האימפריאלית
הגייה

**הֲגִיָּה** של שפה היא האופן שבו השפה באה לידי ביטוי בפי דובריה. הגייתה של שפה, גם בפי הדוברים אותה כשפת אם, משתנה במהלך הדורות, וכן ניכרים הבדלי הגייה בין קבוצות אתניות שונות ובין אזורי מגורים שונים (במדינות שונות, ואף באזורים נפרדים של אותה מדינה).

טקסטים כתובים באלפבית של השפות השונות אינם מספקים מידע מלא על אופן הגייתו של הטקסט, ולהגייה הנכונה נדרשים גם ניסיון וידע של הקורא. לכתיבה המספקת מידע מלא על אופן הגיית הטקסט משמש אלפבית פונטי בין-לאומי.

ענף הבלשנות העוסק בחקר ההגייה קרוי פונטיקה.

יחידה תאורטית בסיסית של הגייה, שעשויה להבדיל בין מילים, היא פונמה. פונמות מייצגות, בדרך כלל, אוסף של הגאים הדומים זה לזה במאפיינים פונטיים או פונולוגיים, כלומר אוסף של אלופונים.

ההגייה משמשת לעיתים כמאפיין חברתי של הדובר. המחשה בולטת לכך ניתנה במחזהו של ג'ורג' ברנרד שו, "פיגמליון", שבו מתערב פרופ' הנרי היגינס, חוקר פונטיקה באוניברסיטה, עם חברו, שיצליח להפוך את אלייזה דוליטל, מוכרת פרחים ממעמד נמוך ובעלת חיתוך דיבור המוני, ל"ליידי" – אישה בעלת הגייה נכונה וגינונים חברתיים מושלמים.

משפט שובר שיניים הוא משפט שעשוע שנוצר לשם האתגר שבהגייתו. לרוב, הקושי במשפטים מסוג זה נוצר מחזרה עיקשת על כמה עיצורים בודדים או ההחלפה של מספר עיצורים דומים לסירוגין (כמו ס' ו-ש'). דוגמאות: שׂרה שׁרה שיר שמח; גנן גידל דגן בגן.

## הגיית העברית

הגיית העברית עברה שינויים רבים במהלך אלפי שנות קיומה.

בתקופת הביניים של העברית התקיימו דרכי הגייה אחדות שלה:
* הגייה ספרדית, שהתקיימה אצל יהודי עדות המזרח.
* הגייה אשכנזית, שהתקיימה אצל יהודי אשכנז.
* הגייה תימנית, שהתקיימה אצל יהודי תימן.

הגיות אלה לא שימשו לדיבור עברי, משום שזה לא היה קיים כמעט בימי הביניים, אלא בעיקר לצרכים ליטורגיים ובמהלך לימוד תורה.

כשהחלה החייאת הדיבור העברי בארץ ישראל, בראשית המאה ה-20, הוחלט לאחר דיונים בוועד הלשון לאמץ את ההגייה הספרדית כהגייה התקנית של העברית. מה שאירע למעשה הוא יצירתה של הגייה עברית חדשה המשלבת בין ההגייה האשכנזית והספרדית.

ההגייה האשכנזית לגווניה השונים מתקיימת עד היום בקהילות החרדיות בישראל ובתפוצות.

## ראו גם
* מבטא
## קישורים חיצוניים

* 

קטגוריה:בלשנות
קטגוריה:פונטיקה
קטגוריה:דיבור
טרטולוגיה

**טרטולוגיה** (אנגלית: **Teratology**) היא ענף ברפואה העוסק בסיבות ובמנגנונים של התפתחות עוברית בלתי תקינה (מומים מולדים), בעיקר על רקע גורמים סביבתיים במהלך ההריון כגון: נטילת תרופות טרטוגניות, חשיפה לקרינה, מחלות אימהיות וגורמים זיהומיים שונים.

מדע הטרטולוגיה התפתח בשנות החמישים של המאה העשרים, לאחר שרופא עיניים אוסטרלי בשם גרג נורמן מקליסטר מצא עלייה בשכיחות המומים המולדים בקרב נשים שחלו באדמת במהלך הריונן. עדויות נוספות על השפעה שלילית של גורמים סביבתיים על מהלך התפתחות העובר נצפו גם בהקשר של התרופה תאלידומיד, אשר שימשה כתכשיר נגד בחילות במהלך ההריון.

כיום, מושג הטרטולוגיה הורחב ועוסק גם בבעיות התפתחותיות כגון פיגור שכלי והפרעות קשב וריכוז.

משרד הבריאות בישראל מנהל מרכז ארצי לייעוץ טרטולוגי בחינם. מספר מרכזים רפואיים בארץ מקיימים שירות טרטולוגי עבור נשים בהריון או בסיכון.

## ראו גם

* תלידומיד
## קישורים חיצוניים

* 
* המרכז הארצי לייעוץ טרטולוגי - המחלקה להתפתחות הילד ושיקומו, משרד הבריאות

## הערות שוליים

*
קטגוריה:תחומים ברפואה
קטגוריה:מומים מולדים
ספריית הפחתה

**ספריית הפחתה** (באנגלית: **Subtraction Library**) היא שיטה בביולוגיה מולקולרית בה ניתן לבחון 'עלייה' או 'ירידה' (תלוי לאיזה כיוון עושים אותה) של גנים ספציפיים כתגובה לשינוי מסוים כגון: טמפרטורה, חומרים שונים, ותנאי סביבה קיצוניים.

## כללי
קיימות שיטות מולקולארית שונות בהן ניתן לחפש שינויים גנטיים כתגובה לגירוי חיצוני או פנימי. ספריית הפחתה היא אחת משיטות אלו, והיא מבוססת על היברידיזציה בין מולקולות ה-RNA לפני הטיפול לבין מולקולות ה-RNA אחרי הטיפול, כך שרק אלו שלא עברו הכלאה (עקב אי נוכחות ביטוי הגנים לפני הטיפול) יוגברו ב-PCR. ישנן שיטות מולקולריות מדויקות יותר לבחינת עלייה או ירידה של גנים, כמו למשל microarray. אולם עבור שיטה זו ודומות לה, יש לדעת את רצף הגנום כולו של הייצור הנבדק, מידע שלא קיים עבור רוב היצורים. מבצעים ספריית הפחתה כאשר אין ידע רב על הגנום של הייצור הנבדק, ובכל זאת מעוניינים לגלות אילו גנים קשורים לתופעה מסוימת על ידי כך שבוחנים את עלייתם/ירידתם כתגובה לתופעה זו.

## השיטה
כדי לבחון אילו גנים חדשים עלו יש להפיק mRNA משני סוגי רקמות - כזו שעברה טיפול וכזו שלא עברה. זו שלא עברה טיפול תיקרא Driver וזו שעברה תיקרא Tester. את ה-Tester מחלקים לשתי דוגמאות. הופכים את ה-mRNA של שתי הדוגמאות  ל-cDNA יחד עם פרוב שונה לכל אחת. בנוסף עושים הגברה ל-Driver עם  RTPCR. אחרי הכנות אלו מתחילים בהיברידיזציות והגברות: תחילה עושים היברידיזאציות בין ה-Driver לשני ה-Testers ואחר כך בין ה-Tester ל-Tester. בסופו של דבר תתקבלנה מולקולות cDNA המכילות את שני הפרובים השונים משני הצדדים על אותו הגדיל, והן היחידות שיוגברו (עם תחלים ספציפיים לפרובים) בעת עשיית PCR מחודש. המולקולות האלו יהיו רק אלו שלא עברו היברידיזציה עם ה-Driver משום שלא היו להן התאמות עם מולקולות מקבילות שלו, מה שמעיד על עלייתן כתוצאה מהטיפול. אם עושים את ה-Driver וה-Tester הפוך ניתן לדעת אילו גנים 'ירדו' כתגובה לטיפול.

קטגוריה:ביולוגיה: שיטות ומכשור
OpenID

שמאל|200px|ממוזער
**OpenID** היא מסגרת פתוחה וחופשית לזְהוּת מקוונת מונחית-משתמשים. זוהי למעשה מערכת SSO גלובלית.

על ידי שימוש באתרים מאופשרי-OpenID, המשתמשים באינטרנט אינם צריכים לזכור הרבה אמצעי זיהוי מסורתיים כמו שם וסיסמה. במקום זאת, הם רק צריכים להיות רשומים לאתר המספק זהות OpenID. בזכות העובדה ש-OpenID היא תוכנה חופשית, כל אתר יכול להשתמש ב-OpenID על מנת לספק למשתמשים באתר שירותי הרשמה והתחברות לאתר. OpenID פותר את הצורך להירשם לאתרים רבים ולזכור את החשבונות מבלי להסתמך על איזושהי ישות יחידה המנהלת ושולטת בזיהוי הזהות דיגיטלית.

OpenID הופכת למקובלת בהרבה אתרים גדולים, עם ארגונים כמו מיקרוסופט, IBM, Verisign, Facebook ,Yahoo, AOL ו־Orange שפועלים כמספקי זהות.  בשעה ששחקנים עיקריים נוספים הצטרפו לקרן, כגון: Google. בנוסף, תמיכת OpenID מוכללת קיבלה עדיפות גבוהה ב-Firefox 3 ובנוסף OpenID ניתנת לשימוש יחד עם Windows CardSpace.

## קישורים חיצוניים

* 
* אתר OpenID הרשמי 
* OpenID Source
* 
* ויקי OpenID למפתחים 
* OpenID Europe Foundation מוסד ללא כוונת רווח

## הערות שוליים

קטגוריה:אבטחת מחשבים
קטגוריה:שירותי אינטרנט
נינטנדו DS

**נינטנדו DS** (באנגלית: **Nintendo DS**; ראשי תיבות מאנגלית: **Dual Screen**, קרי מסך כפול) היא קונסולת משחק אלקטרונית ניידת של חברת נינטנדו.

נינטנדו החלה לשווק את המכשיר בנובמבר 2004, תחילה בצפון אמריקה, ואחר־כך בשאר העולם. המכשיר מכיל מסך תצוגה ומסך מגע, עט (סטיילוס) למסך המגע ומיקרופון פנימי מובנה, ומסוגל לקרוא משחקי "גיימבוי אדוונס" ולתקשר עם מכשירי DS אחרים בטווח של עד 20 מטרים. גרסה דקה יותר ובעלת מספר תכונות שלא נכללו ב-DS המקורי שווקה מחודש מרץ 2006, ונקראת "DS Lite". הגרסה השלישית של המכשיר, ה-DSi, הושקה ב-1 בנובמבר. לגרסה נוספה מצלמה מובנית, תמיכה בכרטיסי SD וגודל המסכים גדל ב-17%. בנוסף חריץ הגיימבוי אדוונס הוסר וכך הוסרה התמיכה לאחור של המכשיר.

המכשיר זכה להצלחה ניכרת, ומכירותיו אף עלו על אלו של מכשירי PSP – קונסולת משחק ניידת מתחרה מבית חברת סוני. ב-30 באוקטובר 2008 עקפו מכירות המכשיר את קודמו, גיים בוי אדוונס.

בשנת 2010 הכריזה נינטנדו על הקונסולה הניידת הבאה בסדרה ה-DS, הנינטנדו 3DS, המהווה קונסולה חדשה לגמרי, עם ספריית משחקים חדשה (זאת בנוסף לתמיכה לאחור בספריית משחקי ה-DS וה-DSi הגדולה).

## דגמים
### נינטנדו DS לייט
הנינטנדו DS לייט הוא שיפור של הנינטנדו DS הרגיל, שמתבטא בעיקר במשקל ועובי פחותים, וכמו כן שינויים מינוריים כמו הזזת הכפתורים Select ו-Start לתחתית המכשיר. המכשיר הוכרז ב-26 בינואר 2006, קצת יותר מחודש לפני שחרורו לשוק ביפן, ב-2 במרץ 2006. המכשיר גם תומך בקריאת כרטיסי משחק של הגיים בוי אדוונס.

### נינטנדו DSi
גרסה משופרת יותר הכולל שינויים רבים ומתקדמים מקודמו מקודמו, וכלל: מסכים גדולים יותר, הסרת החריץ למחסניות גיים בוי אדוונס לטובת חריץ לכרטיס זיכרון מסוג SD, אפשרות להפעלת קובצי AAC, תוספת של שתי מצלמות, דפדפן אינטרנט מובנה ותוכנת ניגון שירים מובנית, 16 RAM, פי ארבעה מהקודם בסדרה, וזיכרון פנימי מובנה של 256 מגה בייט. הוא גם כלל שיפורים מינוריים יותר, כמו עובי פחות. הוא הוכרז ב-2 באוקטובר 2008 בכנס משחקים של נינטנדו, ושוחרר לשוק ביפן ב-1 בנובמבר 2008. הוא שוחרר באירופה ב-3 באפריל 2009, ובארצות הברית וקנדה, ב-5 באפריל 2009.

### נינטנדו DSi XL
ב-29 באוקטובר 2009 הכריזה נינטנדו על הנינטנדו DSi XL, שיצא ב-21 בנובמבר 2009 ביפן, וברבע הראשון של 2010 באירופה. המכשיר החדש משתמש בצגים הגדולים ב-93% יותר ממכשיר ה-DSi המקורי, ויגיע עם עט סטילוס גדול יותר, שמאפשר אחיזה נוחה יותר. המכשיר מותאם לקהל יעד מבוגר ולא נועד להחליף את הדגם הקודם. הוא מיוצר בצבעי אדום, חום ולבן.

## קישורים חיצוניים

* 
## הערות שוליים

קטגוריה:קונסולות משחקים
קטגוריה:נינטנדו
קטגוריה:מכשירים שהושקו ב-2004
קטגוריה:קונסולות משחקים ניידות
דואט

[200px|שמאל|ממוזער|"[דואט (טר ברוחן)|דואט", פרי יצירתו של הנדריק טר ברוחן]]
**דּוּאֵט** (מאיטלקית, duetto; בעברית: **דּוּאִית**) היא יצירה מוזיקלית, המיועדת לביצוע על ידי שני מוזיקאים. המונח מתייחס בדרך כלל לקטע ווקלי או ליצירה לפסנתר. כשמדובר בכלי נגינה אחרים, המילה *duo* היא הרווחת בשימוש. קטע מוזיקלי שמבוצע על ידי שני פסנתרנים על אותו פסנתר נקרא דואט, אך קטע כזה שמבוצע על שני פסנתרים שונים נקרא duo. במוזיקת הרנסאנס, המושג "ביסיניום" (Bicinium) התייחס לסוג מיוחד של דואט ששימש ככלי להוראת מוזיקה, והושר על ידי מורה ותלמיד בצוותא.

## הרכב
בדואט לשני המבצעים יש את אותה חשיבות ביצירה.

"דואט" משמש גם כפועל לפעולה של ביצוע דואט מוזיקלי, או בשפת הדיבור כשם עצם להתייחס למבצעי דואט.

יצירה המבוצעת על ידי שני פסנתרנים על אותו הפסנתר נקראת "דואט פסנתר" או "פסנתר בארבע ידיים" יצירה לשני פסנתרנים המופיעים יחד על פסנתרים נפרדים היא "צמד פסנתרים". הרכב מוזיקלי עם יותר משני כלי סולו או קולות נקרא טריו, רביעייה, חמישייה, סקסטה, ספטה, אוקטט וכו'.

## היסטוריה
כשמוצרט היה צעיר הוא ואחותו מריה ניגנו דואט מהלחן שלו בשנת 1765. ארבע הידיים, שתוארו כדואט, היה ברבים מיצירותיו שכללו חמש סונטות; סט וריאציות, שני מבצעים וכלי נגינה אחד, וסונטה לשני פסנתרים. הסונטה או הדואט הראשונה שפורסמה הייתה ב-1777.

במוזיקת הרנסאנס, דואט שנועד במיוחד ככלי הוראה, שיבוצע על ידי מורה ותלמיד, נקרא bicinium (ראה אטיוד).

## באופרה
דואטים תמיד היו חלק ממבנה האופרות. אופרות מתחילת המאה ה-16 כמו *[[אורפיאו|L'Orfeo]]* ו- *[[L'incoronazione di Poppea]]* כוללות דואטים לאורך ההופעה. באיטליה של המאה ה-17 נעשה שימוש לעיתים קרובות בדואטים בסצנות קומיות בתוך אופרות רציניות. בצרפת הבארוק הדואט היה פופולרי בטרגדיות, כמו שירי נקמה ועימות. דואט האהבה התאפיין בשירה בהרמוניות צמודות של 3 ו-6, המסמלות אחדות לאחר עימות.

## דואטים אופראיים מפורסמים
טקסט=תומאס שו - האי של מרגריט הקדושה - דואט מערכה ראשון 'אהבתי, משעה לשעה'|ממוזער|תומאס שו - האי של מרגריט הקדושה - דואט מערכה ראשון 'אהבתי, משעה לשעה'
* *לה קלמנזה די טיטו* מאת וולפגנג אמדאוס מוצרט
* *La Cenerentola* מאת ג'ואכינו רוסיני
* *הפוריטנים* של וינצ'נזו בליני
* *Don Pasquale* מאת Gaetano Donizetti
* *לה טרוויאטה* מאת ג'וזפה ורדי
* *אאידה* של ג'וזפה ורדי
* *מפיסטופלה* של אריגו בויטו
* *Manon Lescaut* מאת ג'אקומו פוצ'יני
* *Madama Butterfly* מאת ג'אקומו פוצ'יני
* *ל'אמיקו פריץ* מאת פייטרו מסקגני

## במוזיקת פופ
לאורך המאה ה-20 דואטים היו נפוצים במוזיקה הפופולרית של התקופה. כמה שירים נכתבו כדי להישמע כשיחות, כמו "מותק, קר בחוץ". אחרים הוצגו סביב נושא, למשל ניו יורק ב"אמפייר סטייט אוף מיינד". מדי פעם דואטים הם אימפרוביזציה בין אמנים, כמו "Under Pressure". על פי הדיווחים, דייוויד בואי ופרדי מרקיורי הלחינו את המילים תוך יום על ידי אימפרוביזציה משותפת.

## קישורים חיצוניים

## הערות שוליים

קטגוריה:מונחים מוזיקליים
עיטורי הצבא הרומי

**עיטורי הצבא הרומי** (בלטינית: **Dona Militaria**) היו עיטורים שהוענקו לחיילי הצבא הרומי בגין הצטיינות בשדה הקרב.

## כתרים
שמאל|ממוזער|150px|אוגוסטוס עונד את הכתר האזרחי
שמאל|ממוזער|150px|אגריפה עונד את הכתר הימי
הכתרים היו מערכת העיטורים הגבוהה ביותר של הצבא הרומי והוענקו לחיילים שביצעו פעולות יוצאות דופן בחשיבותן בשדה הקרב.
* כתר המצור (לטינית: Corona Obsidionalis) היה העיטור הגבוה ביותר שחייל רומי יכול היה לקבל. הכתר היה עשוי מחומרים שנלקחו משדה הקרב כגון דשא, פרחים או עלים. מהבודדים שזכו בכתר זה מוכרים פאביוס מאקסימוס, לאחר סילוק חניבעל מאיטליה, לוקיוס קורנליוס סולה בקרב נולה, קווינטוס סרטוריוס, פובליוס קורנליוס סקיפיו איימיליאנוס ואוגוסטוס קיסר.

:כתר המצור הוענק רק למפקדי צבא שבשעת מצור שברו את המצור על צבאם ובכך הצילו אותו מהשמדה.
* הכתר האזרחי (לטינית: Corona Civica) היה העיטור השני בחשיבותו בצבא הרומי. הכתר הוענק לחייל שהציל את חייו של חייל אחר בשדה הקרב. בין המפורסמים שזכו בעיטור ניתן למנות את יוליוס קיסר. כמו כן, אוגוסטוס קיסר זכה גם בעיטור זה (בנוסף לכתר המצור).

:לאחר הרפורמות החוקתיות של לוקיוס קורנליוס סולה, חייל שזכה בכתר היה זכאי להיכנס לסנאט, ועל כל הסנאטורים היה לקום לכבודו. החייל המעוטר היה חייב לענוד את הכתר בכינוס ציבורי וחלה חובה להריע לו, אפילו על ידי בכירים ממנו. כמו כן, המעוטר, אביו וסבו היו פטורים מקיום חובותיהם האזרחיות.

:הכתר היה עשוי מעלי אלון.
* הכתר הימי (לטינית: Corona Navalis) היה עיטור שהוענק למלח הראשון שעלה על ספינת אויב ולמפקדי הצי הרומי על השמדת צי האויב. האדם הראשון שהכתר הוענק לו היה מרקוס ויפסניוס אגריפה בזכות ניצחונו על ציו של סקסטוס פומפיוס.

:הכתר היה עשוי מזהב.
* כתר החומה (לטינית: Corona Muralis) היה עיטור שהוענק לחייל הרומי הראשון שטיפס על חומה של עיר נצורה והניף את הנס הרומי. בגלל יוקרתו הרבה הכתר הוענק רק אחרי חקירה שאימתה את נכונות הטענות של המועמד.

:הכתר היה עשוי מזהב ועוצב בצורת צריחים.
* כתר הזהב (לטינית: Corona Aurea) היה עיטור שהוענק לחייל רומי שהרג אויב בשדה הקרב ושמר על עמדתו במהלך הקרב.

:הכתר היה עשוי מזהב.
* כתר האומץ (לטינית: Corona Vallaris) היה עיטור שהוענק לחייל רומי שהיה הראשון להיכנס למחנה האויב.

:הכתר היה עשוי מזהב.
* כתר הניצחון (לטינית: Corona Triumphalis) היה עיטור שהוענק למפקדי צבא רומים בזמן מצעד הטריומף.

:במהלך המצעד נענד כתר עשוי מעלים, אולם הייתה קיימת לכתר גם גרסה מזהב משובץ ביהלומים. לא היה נהוג לענוד את הגרסה מזהב.
* כתר התשואה (לטינית: Corona Ovalis) היה עיטור שהוענק למפקדי הצבא הרומי שהשיגו ניצחון במלחמה שלא הוכרזה, כנגד אויב נחות או כנגד אויב שנחשב על פי חוקי המלחמה לפושע (לדוגמה שודדי ים), כאשר שהניצחון הושג בקלות ובלי שפיכות דמים רבה.

:הכתר היה עשוי מעלי הדס.

## אותות
האותות היו עיטורים בעלי חשיבות משנית מהכתרים, הם הוענקו לחיילים מצטיינים על ידי מפקדיהם בסיום הקרבות.
* פאלרה (לטינית: Phalera) היה עיטור בצורת דיסק העשוי מזהב, כסף או ברונזה שנלבש על המדים, על העיטור בדרך כלל היו מוטבעות פניו של הקיסר או אישיות חשובה אחרת.
* הסטה פורה (לטינית: Hasta Pura) היה עיטור בצורת חנית מזהב, ללא חוד הברזל (ומכאן שמה בלטינית, "חנית טהורה", כלומר ללא ברזל).
* טורקווס (לטינית: Torques) היה עיטור בצורת שרשרת מזהב.
* גביע שהוענק לחייל שהרג אויב שלא במסגרת שדה הקרב.

קטגוריה:הצבא הרומי
קטגוריה:אותות, עיטורים ומדליות
כנסיית סנט אסטאש

שמאל|ממוזער|250px|כנסיית סנט אסטאש, מבט מדרום מזרח
שמאל|ממוזער|250px|החזית המערבית של כנסיית סנט אסטאש נבנתה בסגנון קלאסי. מראה מכיוון דרום-מערב
שמאל|ממוזער|250px|כנסיית סנט אסטאש, מראה פנים הכנסייה
**כנסיית סנט אסטאש** (בצרפתית: **L'église Saint-Eustache**) היא כנסייה שנבנתה בין השנים 1532–1637 ונמצאת ברובע הראשון של פריז.

כנסיית סנט אסטאש, רבת ההוד ואחת היפות ביותר בפריז, ניצבת מצפון למשטח דשא רחב ידיים שמעל פורום לה אל, אזור בו התקיים עד שנת 1969 שוק האוכל הסיטונאי הראשי של פריז (לה אל). מצפון לכנסייה עולה רחוב מונטורגיי (rue Montorgueuil), המפורסם בחנויות המזון ובאווירה הכפרית שבו. הכנסייה, למרות שנבנתה בתקופת הרנסאנס, בנויה ברובה בסגנון המזכיר אדריכלות גותית ומוקפת תמיכות דואות אותן ניתן לראות מבחוץ. לעומת זאת, החזית המערבית, שנוספה באמצע המאה ה-18, נבנתה בסגנון הקלאסי. בתוך הכנסייה ישנם קמרונות מרשימים בחלק המזרחי, אך רוב העיטורים הם בסגנון רנסאנס ובסגנון נאו-קלאסי.

שמה הטוב של הכנסייה הביא לבחירתה כאתר טקס הקומוניון של לואי הארבעה עשר הצעיר. מוצרט בחר גם הוא במקום הקדוש לטקס קבורת אמו. בין האנשים המפורסמים שהוטבלו בינקותם בכנסייה ניתן למנות את הקרדינל רישלייה, ז'אן אנטואנט פואסון (Jeanne-Antoinette Poisson, הלא היא מאדאם דה פומפדור), וכן את מולייר, שגם התחתן בכנסייה כשני עשורים לאחר הטבלתו בה.

באתר זה, שהיה ידוע במוצרי המזון מכל הסוגים שנמכרים בו, נבנתה כנסייה קהילתית בשנת 1223, הודות לאדם בשם אלֶה (Alais), שהשיג את המימון לבנייתה על ידי הטלת מיסים על סלי הדגים שנמכרו בסמוך. אלה בנה בית תפילה שהוקדש לקדושה המעונה אנייס.

בניית המבנה הנוכחי החלה בשנת 1532. רנה בנואה (René Benoist), שהיה הכומר של כנסיית סנט אסטאש בשנת 1569, זכה להשפעה רבה בקהילתו ואף כונה "האפיפיור של לה-האל". בשנת 1578 הצליח לגייס כספים לשם השלמת בניית כנסייתו, בעזרת עצומה שהדפיס ופרסם. בתקופתו הושלמו חלקים גדולים מאולם התווך וכן מספר רב של חלונות. ואולם, העבודה על הכנסייה מעולם לא הגיעה לסיומה; בנייתו של מגדל בצד שמאל של הכנסייה (ראו תצלום) הופסקה באחת ולא הושלמה.

הכנסייה הוקדשה ל**אֶוּסטאכיוס הקדוש**, גנרל רומאי וקדוש מעונה שהועלה על המוקד יחד עם משפחתו במאה השנייה לספירה, לאחר שהמיר את דתו לנצרות.

בעת המהפכה הצרפתית חוללה ונבזזה הכנסייה, כמרבית הכנסיות באותה תקופה, ושימשה זמן מה כאסם. עם זאת, כמה ציורים מרשימים שצייר רובנס בשנת 1611, ובהם "התלמידים באמאוס" (Disciples d'Emmaüs) עדיין מעטרים את הכנסייה כיום.

מעל לכניסה המערבית מצוי עוגב עצום-ממדים, בן 101 קלידים ו-8,000 צינורות. זהו העוגב השלישי בגודלו בצרפת, לאחר העוגב בקתדרלת נוטרדאם של פריז (107 קלידים) וזה של כנסיית סן-סולפיס (102 קלידים). הכנסייה מחזיקה בעוגב מאז המאה ה-16, אך הוא שונה, שופץ ושודרג במשך השנים. העוגב שופץ לאחרונה בשנת 1989 על ידי יצרן העוגבים ההולנדי, ואן דן הבל (Van Den Heuvel). העוגב נחשב לאחד הטובים והיוקרתיים ביותר בעולם כיום, בין השאר בזכות נגן העוגב המפורסם של הכנסייה מאז 1963, המלחין ז'אן גיו (Jean Guillou). בכל קיץ מתקיימים במקום קונצרטים לעוגב.

## קישורים חיצוניים

* 

* פעילויות הקשורות לעוגב של הכנסייה 
* L'ARGOS : Association pour le Rayonnement des Grandes Orgues de l'Eglise Saint-Eustache

סנט אסטאש
סנט אסטאש
קטגוריה:הרובע הראשון של פריז
קטגוריה:פריז: מבנים היסטוריים
מחית (אלה)

**מחית** הייתה אלה מצרית ונובית עתיקה ממוצא נובי.

## היסטוריה
בהתקופה השושלתית הקדומה, האלה תוארה כלביאה שוכבת עם שלושה מוטות כפופים הבולטים מגבה. באותה תקופה היא הופיעה בחותמות שושלתיות מוקדמות רבות ובחפצי שנהב, בדרך כלל יחד עם ייצוג של מקדש מצרי עליון. מקומות הפולחן העיקריים שלה היו נח'ן ותיניס.

## אמונות
מחית הייתה בת זוגו של אונוריס אל המלחמה והצייד במיתולוגיה המצרית, שמרכז הסגידה לו היה בתיניס. טקסטים שונים מרמזים על מיתוס שבו אונוריס עוקב אחר מחית בנוביה ומביא אותה למצרים כאשתו. אירוע זה הוא הבסיס לשמו של האל אונוריס, שפירושו "מחזיר את הרחוקה".

מקורות מאוחרים מזהים סיפור זה עם מיתוס "האלה הרחוקה", שבו עין רע – שהיא ישות במיתולוגיה המצרית העתיקה שמתפקדת כהרחבה של כוחו של אל השמש רע, אך היא מתנהגת לעיתים קרובות כאלה עצמאית, כבת-זוג נקבית לרע וכוח משחית היא יכולה ללבוש צורה של מספר אלות – בורחת מאביה האל רע, אשר שולח את אחד האלים לאסוף אותה. בגרסה עם אונוריס ומחית, אונוריס מסונכן עם שו שהוא אל הרוח (או האוויר), ומחית עם חאתור – תפנות, אחותו ואשתו המיתולוגית של שו. מכיוון ששו ותפנות ייצגו לפעמים את השמש והירח, מחית יכולה גם לייצג את הירח המלא. חזרתה למקומה הראוי יכולה לייצג אפוא את שיקום עין הורוס, סמל הירח והסדר האלוהי של הקוסמוס.

האגיפטולוגית האנגלית ג'רלדין פינץ' ' מציעה כי ייתכן שהאלה הרחוקה הייתה במקור האנשה של מדבריות נוביה הפראיים, שהמיתוס שלה נספג במכלול מיתוסים סביב עין רע. האגיפטולוג האנגלי טובי וילקינסון  אומר שבתקופה השושלתית המוקדמת היא אולי הייתה אלת מגנה, הקשורה למקומות קדושים.

## הערות שוליים

קטגוריה:אלות מצריות
קטגוריה:ארכאולוגיה נובית
פסטרמה

שמאל|ממוזער|250px|פרוסות פסטרמה
**פָּסְטרַמָה** היא מוצר בשר מעושן, המוגש קר או חם ופרוס. ברוב העולם מכינים פסטרמה מבשר בקר. בישראל רווחת פסטרמה דלת שומן מבשר הודו ומבשר עוף.

## דרך ההכנה
להכנת פסטרמה כובשים נתח בשר במשרה של מי מלח ולאחר מכן מייבשים אותו, מתבלים בעשבי תיבול ותבלינים שונים כשום, פלפל שחור, פפריקה, מיורן ואחרים, ולאחר מכן מעושן הנתח. פרט לשימוש בפלפל ובעישון, התהליך דומה למדי לתהליך הכנת קורנד ביף. במטבח האמריקאי, המטבח הבריטי והמטבח היהודי נהוג להשתמש בחזה בקר, אשר מבושל בין שלב הכבישה לייבוש.

## הפסטרמה במטבחי העולם
שלא כמו בסגנון היהודי והאמריקאי, הדוגל בשימוש בבשר בקר שמן מהחזה, במסורת הרומנית רווח השימוש בבשר כבש או חזיר.

פסטרמה מוגשת לרוב בפרוסות קרות כמילוי לכריכים. המסורת של ה"דלי'ס" הניו יורקיים היהודיים דוגלת בהגשת הפסטרמה חמה בכריכי לחם שיפון עם סלט קולסלו ורוטב רוסי המכיל חזרת, מיונז, צלפים ופלפלים.

## מקור השם
מקור שם המאכל כפי הנראה בטורקית, שכן שפות בלקניות רבות כרומנית ובולגרית כוללות מילה זו. מהן הגיעה המילה ליידיש (פּאַסטראָמע) ורוסית, והתגלגלה לארצות הברית ולשפה האנגלית על ידי המהגרים היהודים מרומניה שהביאוה עמם בסוף המאה ה-19. המילון הגסטרונומי ליידיש של ד"ר מ. שכטר והמילון האטימולוגי הרשמי לרומנית (Dicţionarul explicativ al limbii române) מגדירים שורשי מילה זו ב"בסטירמה" הטורקית ("בשר כבוש" בטורקית), ואכן קיים במזרח התיכון ובארמניה מאכל דומה הקרוי "בסטורמה". האזכורים הראשונים של "פסטרמי" באנגלית הם אודות חנות בבעלות יהודית המוכרת את המוצר בעיר ניו יורק ב-1887.

## קישורים חיצוניים

קטגוריה:נקניקים
קטגוריה:המטבח הרומני
קטגוריה:המטבח היהודי
קטגוריה:המטבח הטורקי
קטגוריה:מזון מיובש
קטגוריה:מזון מעושן
חוות הקסמים (סרט, 2006)

**חוות הקסמים** (באנגלית: **Charlotte's Web**) הוא סרט קולנוע אמריקאי מונפש מ-2006 שמבוסס על ספרו של א. ב. וייט באותו השם. הסרט הוא חידוש לסרט המצויר הקלאסי מ-1973.

בישראל הסרט עלה לאקרנים גם בגרסה מדובבת לעברית ב-2007.

## עלילה
וילבור החזיר חושש מסוף העונה, כי הוא מאמין שבה הוא יסיים את דרכו בתור מעדן בארוחת הערב, ולכן רוקם מזימה ביחד עם שרלוט העכבישה על מנת לוודא שדבר זה לא יקרה לעולם.

## דיבוב
* דקוטה פנינג – פרן 
* סם שפרד – המספר (דיבוב באנגלית)
* דומיניק סקוט קיי – וילבור (דיבוב באנגלית)
* ג'וליה רוברטס – שרלוט (דיבוב באנגלית)
* אופרה וינפרי – גאסי (דיבוב באנגלית)
* קתי בייטס – ביטצי (דיבוב באנגלית)
* רוברט רדפורד – איקה (דיבוב באנגלית)
* סטיב בושמי – טמפלטון (דיבוב באנגלית)
* ג'ון קליז – סמואל (דיבוב באנגלית)
* תומאס היידן צ'רץ – ברוקס (דיבוב באנגלית)

## קישורים חיצוניים

* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סרטים באנגלית
קטגוריה:סרטים מצוירים למחצה
קטגוריה:סרטי הנפשה אמריקאיים
קטגוריה:סרטי ילדים
קטגוריה:סרטי 2006
קטגוריה:חידושים לסרטים
קטגוריה:סרטים מבוססי ספרים
קטגוריה:סרטי פרמאונט
קטגוריה:סרטי אולפני יוניברסל
קטגוריה:סרטי ניקלודיאון
קטגוריה:סרטים על חזירים
קטגוריה:סרטים על עכבישים
קטגוריה:סרטים עם מוזיקה מאת דני אלפמן
מוס

במגדנאות, **מוּס** (בצרפתית: **Mousse**) או **קְצִיפָה** הוא סוג של קרם המוגש לרוב כקינוח. מוס עשוי לרוב מביצה וחלב או שמנת בשילוב של טעמים נוספים. כאשר מדובר בקינוח, הטעמים מתוקים ונפוצים שילובים של פירות או שוקולד במוס. כאשר מדובר במנות ראשונות או עיקריות, המוס נעשה בשילוב של מוצרי מזון אחרים כגון פירות (כגון אבוקדו) ואף בשרים או דגים, למשל מוס סלמון.

הכנת המוס מתבצעת על ידי הקצפת הביצים והשמנת בנפרד והוספתם יחד בהליך המכונה "קיפול" (בניגוד לערבוב). פעולה זו שומרת על מרקמו הקרמי והאוורירי של המוס.

לרוב מוס מוגש קר או בטמפרטורת חדר.

הידוע בסוגי המוס הוא מוס השוקולד, שהפך פופולרי בשנות ה-60 של המאה ה-20.

בשל השימוש בביצים לא מבושלות בהכנת המוס, הכנה לא זהירה או שמירת המוס בצורה לא נאותה יכולה להביא להרעלת מזון הנגרמת בשל חיידק הסלמונלה, לכן כדי למנוע זאת, במקרים רבים מפסטרים את הביצים המשמשות למוס.

## גלריה

Mousse cake.jpg|עוגת מוס שוקולד ואגוזי לוז
White mousse in soup.jpg|מוס שוקולד לבן ברוטב ריבס
Chocolate Mousse.jpg|מוס שוקולד עם קצפת ופירורי שוקולד
Heart-Shaped Cake.jpg|עוגת מוס שוקולד בצורת לב


## ראו גם
* קרם בוואריה
* מוס שוקולד

## קישורים חיצוניים

* 
* 

## הערות שוליים

קטגוריה:קינוחים
קטגוריה:קרמים
קרם בוואריה

**קרם בוואריה** (בצרפתית: **Crème bavaroise**) הוא שמו של קינוח קרמי ממקור צרפתי, הקרוי על שם מדינת בוואריה שבגרמניה.

קינוח זה מבוסס על קינוח בווארי מסורתי העשוי מקרם המקורר בתבנית ונהפך על צלחת הגשה.

ניתן לעשות שימוש בקרם זה למילוי סופגניות או כחלק מהקינוח שארלוט.

בשנות ה-80 של המאה ה-20 היה קרם בוואריה קינוח אופנתי במסעדות ישראליות. בישראל קיימת גם גרסה תעשייתית שלו - אבקה להכנה מהירה של הקרם.

## קישורים חיצוניים

* קרם בוואריה, מאתר "שום, פלפל ושמן זית"
* קרם בוואריה וניל - מתכון בסיסי, מאתר "השולחן"
* 
* 

קטגוריה:המטבח הגרמני: קינוחים
קטגוריה:המטבח הצרפתי: קינוחים
קטגוריה:קינוחי ביצים
בוואריה
אשכנז (דמות מקראית)

**אַשְׁכְּנַז**, דמות מקראית, היה בנו הראשון של גומר בן יפת ונינו של נֹחַ (בראשית י' 2–3).

לפי מסורות קדומות, העיר רג'ו די קלבריה בדרום איטליה נוסדה על ידי אַשְׁכְּנַז. על הגעתם של יהודים לעיר כתבו יוסף בן מתתיהו והירונימוס.

בספר ירמיהו נזכרת ממלכה בשם אשכנז כעם הקרוב למני ואררט, אבל אין לדעת מי הוא "עם אשכנז" ובאיזה אזור ישב: 

בתעודות האשוריות מימי אסרחדון (אשר מלך בין השנים 681 ו-668 לפנה"ס) נזכר השם אשכנז אבל לא נאמר שם היכן היה מיקומו. יש סברה שמדובר בסקיתים אשר נקראו באשורית אישגוזה והאות וי"ו כנראה הפכה לנו"ן בשגיאת העתקה בגלל דמיון האותיות.

## במסורת היהודית
בימי הביניים, גרמניה כונתה בפי היהודים בשם ”אשכנז“, כנראה בעקבות התרבות הערבית שבה קראו לאזור של גרמניה וסקנדינביה, מולדת השבטים הגותיים, בשם א(ל)שכנזה לפי שמה הלטיני של סקנדינביה, Scandza, בתוספת תווית היידוע הערבית ’אל־‘. שם זה קרוב מאוד לשֵם הדמות המקראית אשכנז, מבני גֹמֶר בן יפת בן נוח, ברשימת העמים בספר בראשית פרק י׳, פסוק ג׳ – הצורה שכנזא בתוספת האל״ף התחילית מן היידוע הערבי שווה בצליליה כמעט בכול לאשכנז (כנגד ה־S הלועזית רגילים היו בימי הביניים לכתוב שׂ, וייתכן שעובדה זו של כתיב תרמה אף היא לזיהוי). בהמשך שם האזור יוחד לגרמניה בלבד, דווקא ללא סקנדינביה. תיעוד לזיהוי של אשכנז המקראי עם שבטי הגותים קיים כבר במחצית האלף הראשון לספירה בכרוניקה של היירונימוס, בדיון על לוח העמים שבספר בראשית. לפי הסבר אחר, מקובל פחות, הזיהוי הוא בעקבות דמיון לשם "זאקסן", השם הגרמני של סקסוניה, חבל ארץ גדול בגרמניה. מכל מקום, בעקבות כינויה של הארץ, כונו בהמשך יהודי גרמניה וצרפת, ומאוחר יותר רוב יהודי אירופה, בשם יהודי אשכנז.

## לקריאה נוספת
*שמואל קרויס, "השמות אשכנז וספרד", **[[תרביץ]]** ג' (ד'), תמוז תרצ"ב, עמ' 423–435

## הערות שוליים

קטגוריה:אישים בספר בראשית
קטגוריה:פרשת נח
מערוך

ממוזער|מערוך עשוי עץ
ממוזער|250px|מערוכים

**מערוך** הוא כלי מטבח המשמש לעיבוד מזון, ובעיקר לרידוד בצק. המערוך הוא מוט בעל צורה גלילית מוארכת, עוביו לרוב בין 7–10 ס"מ ובשני קצותיו ידיות להחזקתו. קיימים מערוכים קטנים המשמשים לרידוד בצק באמצעות יד אחת. עוביים של אלה בין 2–3 ס"מ ואין להם ידיות.

מקור המילה מערוך במשנה: "וכן המערוך טמא" (כלים טו, ב). שם זה ניתן לו מכיוון שהכלי משמש לעריכת בצק, כלומר לסידורו על משטח כלשהו ולרידודו.

המערוכים עשויים לרוב מעץ, אך גם מזכוכית, פלדה, שיש, פלסטיק וסיליקון. ישנם מערוכים חלולים - כאשר אל החלל במרכזם מכניסים מים חמים או קרים על מנת להקל על רידוד סוגי מזון שונים. נהוג לשמור מערוכים העשויים שיש במקרר על מנת לשמור על טמפרטורה נמוכה של המערוך, דבר המקל על רידוד הבצק.

מערוכי פלסטיק או עץ קטנים משמשים לעבודות אומנות עם חרס, פלסטלינה ובצק משחק. לרידוד חימר פולימרי (כמו פימו) משתמשים במערוך אקרילי, כיוון שמערוך פלסטיק או עץ נדבק לחומר.  

בתרבות הפופולרית, משמש המערוך (בדומה למטאטא) כלי נשק של עקרות הבית וכן נעשה בו שימוש רב בסרטי הנפשה.

בתרגום לעברית של הסיפור "המאבד עצמו לדעת" של שלום עליכם, המערוך מופיע כ״מעגילה״:

## קישורים חיצוניים

* אבי שקרל, נורית בינשטוק, כך תכינו פסטה בבית (כולל תיאור מערוך מיוחד), מגזין את

קטגוריה:כלי עבודה במטבח
קטגוריה:מגדנאות
דני רום

**דני שמולביץ' (שמילו) רום** (29 בנובמבר 1940 – 18 בינואר 2021) היה כדורגלן ישראלי, ששיחק בעמדת החלוץ במדי מכבי חיפה ונבחרת ישראל.

## קריירה
בגיל 17 עלה לקבוצת הבוגרים של מכבי חיפה, ושיחק לראשונה במדיה נגד מכבי יפו ב-4 בינואר 1958. רום, "שחקן כלבו" שבנוסף להיותו חלוץ מוכשר שיחק בתפקידים רבים על המגרש, היה אחד השחקנים המהירים בישראל באותה תקופה ובעל נגיחות מצוינות.

בגיל 19 זומן לראשונה לנבחרת ישראל, והופעת הבכורה שלו הייתה ב-27 בנובמבר 1960 מול נבחרת קפריסין. היה שותף לזכייתה של מכבי חיפה בגביע המדינה ב-1962. רום היה שותף גם להישג השיא של נבחרת ישראל, העפלתה למונדיאל 1970 שנערך במקסיקו, ובטורניר פתח בהרכב במשחק מול , ומול  נכנס כמחליף עם פתיחת המחצית השנייה. לאחר המונדיאל פרש ממשחק, אך חזר בו בשנת 1971 כדי לשחק בחצי גמר גביע המדינה, בו כבש, ובגמר, בו הפסידה הקבוצה להכח רמת גן. בעונת 1972/1973 חזר שנית למשחק פעיל, והציל את מכבי חיפה מירידה לליגת המשנה.

רום, שכבש 78 שערים לזכות מכבי חיפה בליגה ב-283 הופעות ו-20 שערים בגביע ב-43 הופעות, היה מלך השערים של מכבי חיפה עד אשר זאהי ארמלי עקף אותו בשנת 1989. עם זאת, בנבחרת לא כבש אף שער ב-29 הופעותיו.

רום היה גרוש בשנית ואב לאיש יחסי הציבור והעיתונאי ברק רום. היה נשוי לרכילאית ציפי רום וללאה רום.

רום נפטר ב-18 בינואר 2021 לאחר שסבל מדמנציה בשנותיו האחרונות.

## קישורים חיצוניים

* עמוד השחקן של דניאל שמילוביץ באתר ההתאחדות לכדורגל בישראל
* עמוד השחקן באתר הרשמי של מכבי חיפה

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני מכבי חיפה
קטגוריה:חיפה: כדורגלנים
קטגוריה:כדורגלני נבחרת ישראל
קטגוריה:כדורגלני גביע אסיה 1968
קטגוריה:כדורגלני מונדיאל 1970
קטגוריה:ישראלים שנפטרו מסרטן
קטגוריה:ישראלים שנולדו ב-1940
קטגוריה:ישראלים שנפטרו ב-2021
מגררת

ממוזער|מגררת
**מִגרֶרֶת** (נקראת גם: **מַגְרֶדֶת**, **פֻּמְפִּיָּה**) היא כלי מטבח שמטרתו גירור מוצרי מזון לרצועות או פרוסות דקות או ריסוקם לרסק. המגררת עשויה לרוב נירוסטה (אף שישנן מגררות פלסטיק) ועל דפנותיה בליטות ששפתיהן חדות המשמשות לחיתוך, ובצמוד להן נקבים שדרכם עוברות פיסות המזון החתוך. המגררת מיוצרת בגדלים שונים: המגררות הגדולות משמשות להכנת המזון, והקטנות משמשות בעיקר בעת הגשת המזון, כגון מגררת לגירור גבינה מעל פסטה.

מגררות משמשות לגירור גבינות וירקות לצורך הכנת פשטידות, לביבות וסלטים (כמו סלט גזר או סלט קולסלאו); לגירור קליפת לימון, תפוז או אגוז מוסקט על מנת לאפשר שימוש במעטפת החיצונית של הקליפה לצורכי תיבול; לגירור שבבי שוקולד המיועדים לקישוט קינוחים, וכן לריסוק עגבניות (המשמש לתיבולו או לאכילה כתוספת למלאווח).

כיום מעבד המזון החשמלי מחליף את המגררת ברבים מתפקידי הקיצוץ, בעיקר כשנדרש עיבוד של כמות מזון גדולה. יש המעדיפים את המגררת על פניו כשנדרש מרקם מדויק, כדי להימנע מקיצוץ יתר.

## ראו גם
* מגרדה

## קישורים חיצוניים

[ימין|ממוזער|250px|שימוש במגררת על מנת לרסק [גזר לסלט.]]
קטגוריה:כלי עבודה במטבח
10,000 Days

**** (בתרגום מאנגלית: **10,000 ימים**), הוא אלבומה הרביעי של להקת המטאל טול. האלבום הוקלט בין אוגוסט לדצמבר 2005, ויצא ב-28 באפריל 2006, לאירופה ולשאר האזורים בעולם באיחור של מספר ימים.

## מקור השם
הסולן מיינארד ג'יימס קינן הסביר בראיון שמקור השם נבע מאימו המנוחה שלקתה בשבץ ועקב כך הפכה למשותקת בכיסא גלגלים, הזמן שחלף בין השבץ ועד מועד מותה הוא 27 שנים, בערך 10,000 ימים.
השירים השלישי והרביעי (Wings for Marie, 10,000 days) המוגדרים כחלקים, מוקדשים לאימו.

## ביקורות
בסך הכול האלבום זכה לביקורות טובות על היכולת המוזיקלית של הלהקה, מעריצים רבים הגדירו את האלבום כ"תאהב או תשנא" עקב שינוי די בולט באופי האלבום בהשוואה לאלבומיה הקודמים של הלהקה. השיר "Vicarious" היה מועמד לפרס גראמי והאלבום זכה בגראמי בקטגוריית ההקלטה הטובה ביותר.

## השירים באלבום




## משתתפים
* מיינארד ג'יימס קינן - סולן
* אדם ג'ונס - גיטרה, סיטאר
* ג'סטין צ'נסלור - גיטרה באס
* דני קארי - תופים וכלי הקשה

## קישורים חיצוניים
* 

קטגוריה:אלבומים באנגלית
קטגוריה:אלבומי רוק מתקדם
קטגוריה:אלבומים שהגיעו למקום הראשון בניו זילנד
קטגוריה:אלבומים שהגיעו למקום הראשון במצעד האלבומים האוסטרלי
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומים שהגיעו למקום הראשון במצעד הבילבורד 200
קטגוריה:אלבומי פלטינה כפולה ומעלה בארצות הברית
פיקרדי

**פיקרדי**  או **פיקרדיה** (בצרפתית: **Picardie**, באנגלית: **Picardy**) היה אחד מעשרים ושבעה חבלי צרפת על פי החלוקה המנהלית שנהגה בה עד לסוף 2015. משנת 2016 הוא כלול בחבל החדש או-דה-פראנס. 

הוא ממוקם בחלקה הצפוני של צרפת. בירתו הייתה העיר אמיין (צרפתית: **Amiens**).

חבל הארץ המודרני של **פיקרדי** הוא נרחב יותר מהפרובינציה ההיסטורית של פיקרדי. חלקו הדרומי של מחוז אן (Aisne) ורוב מחוז אואז (Oise) היו מבחינה היסטורית חלק מפרובינציית איל-דה-פראנס, בעוד שמחוז הסום וחלקו הדרומי של מחוז אן היוו את הפרובינציה של פיקרדי גופא.

משום שפיקרדי ההיסטורית הייתה קטנה מכדי להפוך לחבל ארץ, החליטה הממשלה הצרפתית לאחדה עם צפון איל-דה-פראנס (בפרט, האזורים של Beauvaisis, Valois, Noyonnais, Laonnois, Soissonnais, Omois, אם לציין את החשובים שבהם). שמה של הפרובינציה ההיסטורית של פיקרדי ניתן לחבל ארץ חדש זה.

בכך, חבל פיקרדי הוא במידת מה חבל ארץ מלאכותי, כאשר דרום מחוז האואז מצוי בתוך אזורי הכרך של פריז. התושבים בדרום האואז נוסעים כל בוקר לאיל-דה-פראנס לצורכי עבודה, ובקושי חשים "פיקרדיים" ("תושבים פיקרדיים" ומסורתית דוברי-פיקרדית) בניגוד לאלה הבאים מחלקו הצפוני של חבל ארץ חדש ומלאכותי זה, שבעבורם למונח זה משמעות רבה.

הגם שפיקרדי היא במידת-מה חבל ארץ הדורך במקום, עם אזור התעשייה של סן-קנטן בצפון פיקרדי שנפגע קשות במשבר כלכלי, הרי שדרום החבל, בגבולו עם איל-דה-פראנס, פורח עקב הזרם הבלתי פוסק של פריזאים משפרי דיור אל העיירות המרוחקות והירוקות יותר של מחוז האואז, הודות למה שהצרפתים נוהגים לכנותו rurbanisation.

בין מפקדי-האוכלוסין הצרפתיים של 1990 ו-1999, אוכלוסיית האואז גדלה בקצב מהיר של 0.61% בשנה (כמעט כפליים מהממוצע הכלל צרפתי), בעוד שתושבי מחוז האן התמעטו ומספר התושבים במחוז הסום השתרך מאחור עם 0.16% בשנה. לפי מפקד האוכלוסין, 41.3% מאוכלוסיית פיקרדי מתגוררת בתוך מחוז אואז, שמבחינה היסטורית כלל לא היה חלק ממנה.

מבחינה גאוגרפית, קל להבחין במבנה המלאכותי של חבל הארץ. הגם שפיקרדי גופא היא מישור שטוח של שדות פתוחים, הידוע בין השאר הודות לקרב על הסום, דרום פיקרדי (היסטורית, חלק מאיל-דה-פראנס) הוא אזור נופי המשופע גבעות ויערות נרחבים. שטחים חקלאיים נרחבים בחבל מיועדים לגידול תפוחי אדמה ולמעלה מרבע מאספקת תפוחי האדמה של צרפת מגיעה מפיקרדי.

## ראו גם
* פיקארדית

## קישורים חיצוניים

* האתר הרשמי של המחוז, בצרפתית
* תמונות מפיקרדי
* תמונות מדרום פיקרדי
## הערות שוליים

*
קטגוריה:צרפת: חבלים לשעבר
קטגוריה:או-דה-פראנס
Systematic Chaos

**Systematic Chaos** (אנגלית: כאוס שיטתי) הוא האלבום המלא התשיעי של להקת הפרוג מטאל האמריקאית דרים ת'יאטר, והראשון תחת חברת התקליטים Roadrunner Records.

## הפקה
האלבום הופק על ידי חברי הלהקה מייק פורטנוי וג'ון פטרוצ'י, הוקלט מספטמבר 2006 עד פברואר 2007, עבר מיקס אחרון ב-14 בפברואר 2007 ויצא ב-5 ביוני 2007. יחד עם האלבום יצאה גם גרסת DVD הכוללת, בנוסף לאלבום הסאונד, גרסת סראונד 5.1 של האלבום, וקטע וידאו בן 90 דקות המכיל תיאור של שלבי הכנת האלבום.

בריאיון לאתר Tama.com תיאר מייק פורטנוי את האלבום כ"כבד וטכני, עוצמתי ודינאמי - מכיל את כל האלמנטים שאנשים מצפים להם מאלבום של דרים ת'יאטר. כל הסגנונות והצלילים יהיו כרגיל, אבל הפעם רצינו באמת ליצור פיצוץ על-קולי. האלבום מאוד דרמטי ואגרסיבי".

טרם צאת האלבום הודיע מייק פורטנוי שהשיר Repentance יכלול שני חלקים נוספים בסאגת האלכוהול בת 12 החלקים. בשיר מתארחים סטיבן וילסון, סטיב וואי ועוד רבים בקטעי שירה משלהם.

השיר Constant Motion, שיצא כסינגל ב-27 באפריל 2007, הוא הסינגל הראשון שיצא מהאלבום. הקטע היה צפוי להיות אינסטרומנטלי, אולם התברר כי לשיר ישנה ליריקה שנכתבה על ידי מייק פורטנוי.

## השירים באלבום




## משתתפים
* ג'יימס לאברי - שירה וכלי הקשה 
* ג'ון פטרוצ'י - גיטרה וקולות רקע
* מייק פורטנוי - תופים, כלי הקשה וקולות רקע
* ג'ון מיונג - גיטרה באס
* ג'ורדן רודס - קלידים, גיטרת ברכיים ו- Continuum

## קישורים חיצוניים

קטגוריה:אלבומי דרים ת'יאטר
קטגוריה:אלבומים באנגלית